Euroopa Liidu Teataja L 287 , 10/11/1999 Lk 0006 - 0011



Komisjoni määrus (EÜ) nr 2377/1999, 9. november 1999, milles sätestatakse spargli turustusstandard EUROOPA ÜHENDUSTE KOMISJON, võttes arvesse Euroopa Ühenduse asutamislepingut, võttes arvesse nõukogu 28. oktoobri 1999. aasta määrust (EÜ) nr 2200/96 puu- ja köögiviljaturu ühise korralduse kohta, [1] viimati muudetud määrusega (EÜ) nr 1257/1999, [2] eriti selle artikli 2 lõiget 2, ning arvestades, et: (1) spargel kuulub määruse (EÜ) nr 2200/96 I lisas loetletud toodete hulka, mille jaoks tuleb vastu võtta turustusstandardid; komisjoni 26. veebruari 1992. aasta määruses (EMÜ) nr 454/92, millega sätestatakse spargli kvaliteedistandardid, [3] muudetud määrusega (EÜ) nr 888/97, [4] tuleb teha mitmeid muudatusi; juriidilise selguse tagamiseks tuleks määrus (EMÜ) nr 454/92 kehtetuks tunnistada ja kõnealused eeskirjad uuesti sõnastada; selleks tuleks maailmaturu läbipaistvuse huvides arvesse võtta spargli turustusstandardit, mida on soovitanud ÜRO Euroopa Majanduskomisjoni riknevate toodete standardimise ja kvaliteedi arendamise töörühm; (2) spargli suuruse määramise süsteemi tuleks lihtsustada, et see oleks kooskõlas tootmise ja turustamise tingimuste arenguga, eriti hulgimüügi ja tarbijate nõudmistega; see lihtsustamine sisaldab spargli maksimumpikkuse määramist käsitlevate sätete kehtetuks tunnistamist, spargli läbimõõdul põhineva suuruse määramise tabeli tingimuste leevendamist ning rohelise ja violetse/rohelise spargli miinimumläbimõõdu vähendamist 3 millimeetrini. Need muudatused võimaldavad õhukest rohelist sparglit ja triguero-sparglit turustada muude sparglitega samadel tingimustel; (3) nende standardite kohaldamine peaks ebarahuldava kvaliteediga tooted turult kõrvaldama, viima tootmise vastavusse tarbijate nõudmistega ja hõlbustama ausal konkurentsil põhinevaid kaubandussuhteid, parandades seeläbi tootmise tasuvust; (4) neid standardeid kohaldatakse kõikidel turustusetappidel; toodete pikamaavedu, teatav ladustusaeg ja mitmesugused käitlustoimingud võivad kaasa tuua nende bioloogilisest arengust või suuremast või väiksemast riknemisohust põhjustatud kvaliteedi halvenemise; seda riknemist tuleks seetõttu arvesse võtta lähetamisjärgsetel turustusetappidel standardeid kohaldades; kuna ekstraklassi tooteid tuleb eriti hoolikalt sorteerida ja pakkida, võib nende puhul arvesse võtta üksnes värskuse ja turdumuse vähenemist; (5) käesolevas määruses sätestatud meetmed on kooskõlas värske puu- ja köögivilja korralduskomitee arvamusega, ON VASTU VÕTNUD KÄESOLEVA MÄÄRUSE: Artikkel 1 CN-koodi 07092000 alla kuuluva spargli turustusstandard on sätestatud lisas. Seda standardit kohaldatakse kõikidel turustusetappidel määrusega (EÜ) nr 2200/96 sätestatud tingimuste kohaselt. Lähetamisjärgsetel etappidel võib toodetel siiski esineda vastupidiselt ettenähtud standardi nõuetele: - vähest värskuse ja turdumuse vähenemist, - muude toodete puhul, v.a ekstraklassi tooted, nende bioloogilisest arengust või riknemisohust põhjustatud vähest kvaliteedi halvenemist. Artikkel 2 Määrus (EMÜ) nr 454/92 tunnistatakse kehtetuks. Artikkel 3 Käesolev määrus jõustub seitsmendal päeval pärast selle avaldamist Euroopa Ühenduste Teatajas. Seda kohaldatakse 1. jaanuarist 2000. Käesolev määrus on tervikuna siduv ja vahetult kohaldatav kõikides liikmesriikides. Brüssel, 9. november 1999 Komisjoni nimel komisjoni liige Franz Fischler [1] EÜT L 297, 21.11.1996, lk 1. [2] EÜT L 160, 26.6.1999, lk 80. [3] EÜT L 52, 27.2.1992, lk 29. [4] EÜT L 126, 17.5.1997, lk 11. -------------------------------------------------- LISA SPARGLISTANDARD I. TOOTE MÄÄRATLUS Käesolevat standardit kohaldatakse Asparagus officinalis L. sparglisortide võrsete suhtes, mis tuleb tarbijale müüa värskelt, välja arvatud tööstuslikuks töötlemiseks ettenähtud spargel. Sparglivõrsed liigitatakse värvuse alusel nelja rühma: 1. valge spargel (pleegitatud spargel); 2. violetne spargel, mille tippude värvus on roosast kuni violetse või purpurseni, kusjuures osa võrsest on valge; 3. violetne/roheline spargel, millest osa on violetse ja rohelise värvusega; 4. roheline spargel, mille tipud ja enamik võrsest on rohelised. Käesolevat standardit ei kohaldata rohelise ja violetse/rohelise spargli suhtes, mille läbimõõt on alla 3 mm, ja valge ning violetse spargli suhtes, mille läbimõõt on alla 8 mm, ning mis on pakitud ühtsetesse kimpudesse või tarbijapakendisse. II. KVALITEEDINÕUDED Standardis määratletakse müügivalmis ja pakendatud spargli kvaliteedinõuded. A. Miinimumnõuded Võttes arvesse iga klassi erinõudeid ja lubatud kõrvalekaldeid, peavad kõikides klassides sparglid olema: - terved, - veatud; mädanenud või toiduks kõlbmatud riknenud tooted ei ole lubatud, - sobimatul viisil pesemisest põhjustatud kahjustusteta (võrsed võivad olla pestud, kuid mitte ligunenud), - puhtad, nähtavate võõrkehadeta, - värske välimuse ja lõhnaga, - taimekahjuriteta, - taimekahjurite tekitatud kahjustusteta, - muljutisteta, - liigse pinnaniiskuseta, st piisavalt kuivatatud, kui neid on külma veega pestud või jahutatud, - võõra lõhna ja maitseta. Võrsete lõikekoht peab olema nii puhas kui võimalik. Võrsed ei tohi olla õõnsad, lõhenenud, kooritud ega murdunud. Väikesed praod, mis on tekkinud pärast koristamist, on siiski lubatud, kui need ei ületa jaotises 4. A "Kvaliteedihälbed" esitatud piirmäärasid. Sparglid peavad olema niisuguses seisukorras, et need: - taluvad vedu ja käitlemist ning - jõuavad sihtkohta rahuldavas seisukorras. B. Liigitamine Sparglid liigitatakse kolme järgnevalt määratletud klassi: i) Ekstraklass Selle klassi võrsed peavad olema eriti hea kvaliteediga, väga hea kujuga ja sirged. Võttes arvesse selle rühma tavalisi omadusi, kuhu spargel kuulub, peavad nende tipud olema väga kompaktsed. Võrsetel võib olla väga vähesel määral roosteseent, mida tarbija saab tavaliselt koorides eemaldada. Valge spargli rühma puhul peavad võrsete tipud ja võrsed olema valged: võrsetel võib olla ainult õrnroosa varjund. Roheline spargel peab olema üleni roheline. Selle klassi spargel ei tohi olla puitunud. Võrsete lõikekoht peab olema võimalikult täisnurkne. Spargli kimpudesse pakkimise korral võivad kimbu välimised võrsed olla lõigatud veidi viltu, kuid viltuse pinna pikkus ei või ületada 1 cm. ii) I klass Selle klassi võrsed peavad olema hea kvaliteediga ja hästi välja arenenud. Need võivad olla veidi kaardunud. Võttes arvesse selle rühma tavalisi omadusi, kuhu spargel kuulub, peavad nende tipud olema väga kompaktsed. Võrsetel võib olla väga vähesel määral roosteseent, mida tarbija saab tavaliselt koorides eemaldada. Valge spargli rühma võrsete tippudel ja võrsetel võib olla õrnroosakas varjund. Roheline spargel peab olema roheline vähemalt 80 % ulatuses võrse pikkusest. Valge spargli rühma võrsed ei tohi olla puitunud. Teistes rühmades võib võrsete alumine osa olla veidi puitunud, kui tarbija saab need tavaliselt koorides eemaldada. Võrsete lõikekoht peab olema võimalikult täisnurkne. iii) II klass Sellesse klassi kuuluvad võrsed, mida ei või liigitada kõrgmatesse klassidesse, kuid mis vastavad eespool nimetatud miinimumnõuetele. I klassiga võrreldes ei pea võrsed olema nii hea kujuga, need võivad olla rohkem kaardunud ja võttes arvesse seda rühma, kuhu spargel kuulub, võivad nende tipud olla kergelt avatud. Võrsetel võib olla roosteseent, mida tarbija saab tavaliselt koorides eemaldada. Valge spargli tippudel võib olla kerge, ka rohekas varjund. Violetse spargli tippudel võib olla kerge rohekas varjund. Roheline spargel peab olema roheline vähemalt 60 % ulatuses võrse pikkusest. Võrsed võivad olla kergelt puitunud. Võrsete lõikekoht võib olla veidi viltune. III. SUURUSNÕUDED Suurus määratakse kindlaks võrse suurima ristlõike läbimõõdu alusel. A. Sortimine pikkuse järgi Võrsete pikkus peab olema: - pika spargli puhul üle 17 cm, - lühikese spargli puhul 12–17 cm, - II klassi spargli puhul, mis ei ole pakendis kimpudena, üle 12 cm, - võrsetippude puhul alla 12 cm. Valge ja violetse spargli lubatud maksimumpikkus on 22 cm ning rohelise ja violetse/rohelise spargli lubatud maksimumpikkus on 27 cm. Kindlalt kimpudesse seotud võrsete maksimaalne pikkuse vahe ei tohi ületada 5 cm. B. Sortimine läbimõõdu järgi Võrsete läbimõõt mõõdetakse nende pikkuse keskpunktis. Miinimumläbimõõt ja suurus on: Valge ja violetne spargel Klass | Miinimumläbimõõt | Suurus | Ekstraklass | 12 mm | Samas pakendis või kimbus oleva kõige peenema ja paksema võrse vahe võib olla kuni 8 mm | I | 10 mm | Samas pakendis või kimbus oleva kõige peenema ja paksema võrse vahe võib olla kuni 10 mm | II | 8 mm | Ühtlusnõudeid ei ole | Violetne/roheline ja roheline spargel Klass | Miinimumläbimõõt | Suurus | Ekstra- ja I | 3 mm | Samas pakendis või kimbus oleva kõige peenema ja paksema võrse vahe võib olla kuni 8 mm | II | 3 mm | Ühtlusnõudeid ei ole | IV. HÄLBEID KÄSITLEVAD NÕUDED Igas pakendis lubatakse järgmisi kvaliteedi- ja suurushälbeid toodete suhtes, mis ei vasta pakendil näidatud klassi nõuetele. A. Kvaliteedihälbed i) Ekstraklass 5 % võrsete arvust või kaalust, mis ei vasta selle klassi nõuetele, kuid vastab I klassi nõuetele või mida võib erandlikult lubada selle klassi lubatud hälvete piires või millel on pärast koristamist tekkinud tühised armistumata lõhed. ii) I klass 10 % võrsete arvust või kaalust, mis ei vasta selle klassi nõuetele, kuid vastab II klassi nõuetele või mida võib erandlikult lubada selle klassi lubatud hälvete piires või millel on pärast koristamist tekkinud tühised armistumata lõhed. iii) II klass 10 % võrsete arvust või kaalust, mis ei vasta ei selle klassi ega miinimumnõuetele, välja arvatud mädaplekkidega või muul viisil tarbimiseks kõlbmatuks muutunud tooted. Lisaks eespool nimetatud 10 %le lubatakse lisahälbeks 10 % arvust või kaalust õõnsaid võrseid või pesemisest tingitud tühiste lõhedega võrseid. Mingil juhul ei või ühes pakendis ega kimbus olla üle 15 % õõnsaid võrseid. B. Suurushälbed Kõikides klassides: 10 % arvust või kaalust võrseid, mis ei vasta märgitud suurusele ja erinevad ettenähtud pikkusest kuni 1 cm ja läbimõõdust kuni 2 mm. V. ESITUSVIISI NÕUDED A. Ühtlikkus Iga pakendi, tarbijapakendi või sama pakendi iga kimbu sisu peab olema ühtlik ja sisaldama üksnes sama päritoluga, sama kvaliteediga, samasse värvusrühma kuuluvat ja sama suurusega sparglit (kui suuruse järgi sortimine on kohustuslik). Erineva värvusrühma võrseid on lubatud järgmistes piirides: - valge spargel: 10 % arvust või kaalust violetset sparglit ekstraklassis ja I klassis ning 15 % II klassis, - violetne, roheline ja violetne/roheline spargel: 10 % arvust või kaalust muu värvusrühma sparglit. II klassis on lubatud pakkida valget ja violetset sparglit kokku, kui need on asjakohaselt märgistatud. Iga pakendi, tarbijapakendi või kimbu sisu nähtav osa peab esindama kogu pakendi sisu. B. Esitusviis Sparglit võib müügiks pakkuda ühel järgmistest viisidest: i) kindlalt kokkuseotud kimpudes Iga kimbu väliskülje võrsed peavad olema sama välimuse ja läbimõõduga kui kogu kimbu võrsed keskmiselt. Kimpu pakitud ekstraklassi võrsed peavad olema ühepikkused. Kimbud peavad pakendis olema ühtlaselt paigutatud; iga kimbu võib pakkida paberisse. Igas pakendis peavad kimbud kaaluma ühepalju ja olema ühepikkused. ii) tarbijapakendis või pakendis, kus võrsed on ühtlaselt paigutatud, kuid mitte kimpu seotud C. Pakend Spargel peab olema nii pakitud, et see on nõuetekohaselt kaitstud. Pakendi sisematerjal peab olema uus, puhas ja niisugune, et see ei põhjusta toodete välist ega sisemist riknemist. Kaubanduslike andmetega varustatud materjalide, eelkõige paberi või templite kasutamine on lubatud, kui trükkimisel on kasutatud mürgivaba tinti või etikettide kinnitamisel mürgivaba liimi. Pakend peab olema ilma igasuguse võõrolluseta. VI. MÄRGISTAMISNÕUDED Iga pakendi ühel küljel peavad olema loetavate, püsivate ja väljastpoolt nähtavate tähtedega järgmised andmed: A. Identifitseerimine Pakendaja ja/või lähetaja: Nimi ja aadress või ametlikult väljastatud või tunnustatud koodmärk. Kui kasutatakse koodmärki, tuleb märge "pakendaja ja/või lähetaja" (või vastavad lühendid) märkida koodmärgi vahetusse lähedusse. B. Toote liik Spargel ja märge "valge", "roheline", "violetne" või "violetne/roheline", kui pakendi sisu ei ole nähtav, ja vajaduse korral märge "lühike", "võrse tipud" või "valge ja violetse segu". C. Toote päritolu Päritoluriik ja vajaduse korral tootmispiirkond või üleriigiline, piirkondlik või kohalik kohanimi. D. Kaubanduslikud andmed - klass, - suurus väljendatuna: a) ühtluseeskirjadega hõlmatud spargli miinimum- ja maksimumläbimõõduna; b) ühtluseeskirjadega hõlmamata spargli miinimumläbimõõduna, millele järgneb maksimumläbimõõt või sõnad "ja üle", - kimpudesse või tarbijapakendisse pakitud spargli puhul kimpude või tarbijapakendite arvuna. E. Ametlik kontrollmärk (ei ole kohustuslik) --------------------------------------------------